తెలంగాణలో నిర్మాణ సామగ్రి పార్క్‌
- రూ.600 కోట్ల వ్యయంతో ఏర్పాటు
- సుమారు 250 ఎకరాలలో నిర్మాణం
- కేఈఎఫ్‌తో కలిసి ఏర్పాటుకు కృషి
-10,000 మందికి ఉపాధి అవకాశం : పరిశ్రమల శాఖ మంత్రి కేటీఆర్‌
నవతెలంగాణ, వాణిజ్య విభాగం: తెలంగాణలో నిర్మాణ సామగ్రి పార్క్‌ను (బిల్డింగ్‌ మెటీరియల్స్‌ పార్క్‌) ఏర్పాటు చేయనున్నట్లుగా ప్రభుత్వం శనివారం ప్రకటించింది. యునైటెడ్‌ అరబ్‌ ఎమిరేట్స్‌కు చెందిన కేఈఎఫ్‌ హోల్డింగ్స్‌ సంస్థతో కలిసి తాము పార్క్‌ను ఏర్పాటు చేయనున్నట్టుగా రాష్ట్ర ఐటీ, పరిశ్రమల శాఖ మంత్రి కె. తారకరామారావు తెలిపారు. శనివారం హైదరాబాద్‌లో ఏర్పాటు చేసిన సంయుక్త పత్రికా సమావేశంలో మంత్రి ఈ పార్క్‌ వివరాలను వెల్లడించారు. దేశంలోనే ఇలాంటి పార్క్‌ ఏర్పాటు చేయనుండడం ఇదే తొలిసారని తెలిపారు. కేఈఎఫ్‌ హోల్డింగ్స్‌ అండ్‌ కేఈఎఫ్‌ ఇన్‌ఫ్రా సంస్థలు కలిసి దాదాపు రూ.600 కోట్ల వ్యయంతో ఈ పార్క్‌లో ప్రధాన తయారీ ప్లాంట్‌ను ఏర్పాటు చేయనున్నట్టుగా ఆయన వివరించారు. దాదాపు 250 ఎకరాల విస్తీర్ణంలో దీనిని ఏర్పాటు చేయనున్నట్లుగా విశ్లేషించారు. పార్క్‌ ఏర్పాటునకు అవసరమైన స్థల సేకరణకు అన్వేషణ జరుపుతున్నట్టుగా కేటీఆర్‌ తెలిపారు. ఇందుకోసం హైదరాబాద్‌ చట్టుపక్కల నాలుగు ప్రాంతాలను ఎంపిక చేసినట్లుగా ఆయన వివరించారు. పార్క్‌ ఏర్పాటునకు అవసరమైన భూమిని, మౌలిక సదుపాయాలను సర్కారు సమకూర్చుతుందని ఆయన అన్నారు. దీనికి తోడు స్థానిక యువత ఉపాధి కోసం అవసరమైన శిక్షణను కూడా ప్రభుత్వమే అందజేస్తుందని మంత్రి తెలిపారు. ఈ ప్రతిపాదిత పార్క్‌తో దాదాపు 10,000 మందికి ప్రత్యక్షంగానూ.. వేలాది మందికి పరోక్షంగాను ఉపాధి లభించనుందని కేటీఆర్‌ వివరించారు. ఈ సందర్భంగా కేఈఎఫ్‌ హోల్డింగ్స్‌ అండ్‌ కేఈఎఫ్‌ ఇన్‌ఫ్రా సంస్థల వ్యవస్థాపకులు, చైర్మెన్‌ ఫైజల్‌ ఈ కొట్టికొల్లోన్‌ మాట్లాడుతూ తమ ప్లాంట్‌ ఏర్పాటుకు దేశంలోని వివిధ రాష్ట్రాలు ముందుకు వచ్చాయని అన్నారు. ఆయితే ఆయా రాష్ట్రాలు కల్పిస్తున్న అవకాశాలను విశ్లేషించుకున్న తరువాత తాము తెలంగాణలో ప్లాంటు పెట్టాలని నిర్ణయించుకున్నట్టుగా తెలిపారు. రాష్ట్ర ప్రభుత్వ పరిశ్రమల విధానాన్ని ఆయన ఈ సందర్భంగా కొనియాడారు. తెలంగాణలో మెరుగైన రవాణా సౌకర్యాలతో పాటుగా.. ప్లాంటు నిర్మాణానికి పలు అనుకూలమైన అంశాలున్నందునే తాము దక్షిణాదిలకీ రాష్ట్రంలో అత్యధిక పెట్టుబడులు పెట్టాలని నిర్ణయించామన్నారు. ఈ కార్యక్రమంలో సీనియర్‌ ఐఏఎస్‌ అధికారి జయేష్‌ రంజన్‌తో పాటు సంస్థకు చెందిన ప్రతినిధులు పాల్గొన్నారు.
మీ స్నేహితులకు రికమెండ్ చెయ్యండి